FI Euroopan unionin virallinen lehti C 336/27

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 336/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”CARNIKAVAS NĒĢI”

EY-nro: LV-PGI-0005-01153–11.9.2013

SMM ( X ) SAN ( )

1. Nimi

Carnikavas nēģi

2. Jäsenvaltio tai kolmas maa

Latvia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

Nimi Carnikavas nēģi viittaa jokinahkiaisiin (Lampetra fluviatilis), joita pyydetään tietyllä alueella – Gaujajoen alueella Carnikavan kunnassa – ja tiettynä ajankohtana (elokuun 1. päivästä helmikuun 1. päivään). Tämä hakemus koskee sekä tuoreita nahkiaisia että kypsiä hyytelöityjä nahkiaisia.

Nimi ”Carnikavas nēģi” viittaa tuoreisiin nahkiaisiin, joilla on seuraavat ominaisuudet:

— ympyräsuisiin kuuluva, pitkä, kapea, sileäpintainen

— imutyyppinen suu

— ei rinta- eikä vatsaeviä

— vähimmäispituus 23 cm, enimmäispituus 52 cm ja vähimmäispaino 80 g

— väri: tumman sinertävänvihreät, sinertävänharmaat tai vihertävänruskeat selkä ja yläkylki sekä harmahtavat, kullanväriset tai valkeat alakylki ja alaosa

— voi elää 7-vuotiaaksi.

Nimi ”Carnikavas nēģi” viittaa kypsiin hyytelöityihin nahkiaisiin, jolloin tuotteessa on nahkiaista 70 prosenttia ja hyytelöä 30 prosenttia.

Kypsät nahkiaiset pakataan kokonaisina, niiden koostumus on murea tai kiinteähkö, ne on painettu litteiksi, väriltään ne ovat ruskeita, ja ne ovat läpikuultavan keltaisen tai ruskean hyytelön peitossa. Niissä on rasvainen, täyteläinen, hieman suolainen maku.

3.3 Raaka-aineet (ainoastaan jalostetut tuotteet)

Kypsennykseen käytettävä Carnikavas nēģi voi olla tuoretta tai jäähdytettyä, ja hyytelö valmistetaan vedestä, suolasta ja liivatteesta.

3.4 Rehu (ainoastaan eläinperäiset tuotteet)

Nahkiaisia ei ruokita keinotekoisesti. Ne syövät luonnonvaraista ravintoa.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella:

— Gaujajoen nahkiaiskantoja täydennetään päästämällä joka vuosi Gaujan vesialueilla kasvatettuja nuoria nahkiaisia vapaaksi joen yläjuoksulla;

— Carnikavas nēģia saa pyytää merralla 1. elokuuta alkavana ja 1. helmikuuta päättyvänä ajanjaksona Gaujajoen alajuoksulla lähellä joen suuta;

— nahkiaisen valmistus ruoaksi – hiillostaminen ja hyytelöinti.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Nimeä ”Carnikavas nēģi” käytetään sekä tuoreista nahkiaisista että kypsistä hyytelöidyistä nahkiaisista, jotka on tarkoitettu myyntiin, ja myytäessä kalaa tukku- tai vähittäismyynnissä nimen on oltava näkyvillä tuotepakkauksessa tai tuotteen yhteydessä.

4. Maantieteellisen alueen tarkka rajaus

Carnikavan kunta. Nahkiaisia pyydetään Carnikavan kunnan alueella sijaitsevalla Gaujajoen osalla.

5. Yhteys maantieteelliseen alueeseen

5.1 Maantieteellisen alueen erityisyys

Kalastuksella on pitkät perinteet nykyisen Carnikavan kunnan alueella, niin merellä kuin Gaujajoellakin. Nahkiaisten pyytäminen oli 1600-luvulla rakennetun Carnikavan kartanon tärkeimpiä tulonlähteitä. Nyt Carnikava on Gaujajoen rantapenkereellä ainoa paikka, jossa nahkiaisenpyynti on sallittua.

Kalastajat noudattavat yhä nykyäänkin sukupolvelta toiselle siirrettyjä vanhoja perinteitä, kun kyse on parhaista kalastuspaikoista, nahkiaisten elintavoista ja sään vaikutuksesta nahkiaisten käyttäytymiseen. Perimätiedon mukaan esimerkiksi pyydyksissä ei ole nahkiaisia, jos yöllä on ollut täysikuu, ja kalaa on helpompi pyytää mutaisesta vedestä. Lisäksi Gaujajoen pohja muuttuu joka vuosi, ja sen vuoksi on aina etsittävä uusia kalastuspaikkoja.

Nahkiaisilla on aina ollut erityinen merkitys Carnikavalle. Ne ovat tuoneet seudun ihmisille työtä ja vaurautta sekä laajan tietämyksen kalastuksesta ja taidon valmistaa nahkiaisista herkullisia aterioita. Tämän vuoksi Carnikavaa on Latvian ulkopuolella kutsuttu jopa ”nahkiaisten valtakunnaksi”. Nahkiaisten ansiosta Carnikavan nimi on ollut laajalti tunnettu 1600-luvulta asti. Tässä on toki ollut avuksi se, että paikallinen väestö on puhaltanut yhteen hiileen ja tukenut toinen toistaan niin hyvinä kuin huonoinakin aikoina.

Nahkiaiset ovat tehneet Carnikavaa tunnetuksi Latvian rajojen ulkopuolella, ja sen vuoksi perinteinen nahkiaisenpyynti on voinut säilyä ammattina tähän päivään asti. Nahkiainen on kuvattuna myös Carnikavan kunnan vaakunassa.

Jotta nahkiaiskannat eivät ehtyisi ja nahkiaisen pyyntiin ja jalostamiseen liittyvät taidot siirtyisivät tuleville sukupolville, tämän luonnonvaran hoitamiseen panostetaan paljon: Gaujan vesialueilla kasvatettuja nuoria nahkiaisia päästetään joka vuosi vapaaksi joen yläjuoksulla. Kalakantojen keinotekoinen elvyttäminen on perinne, jota on noudatettu Latviassa jo yli 100 vuotta. Carnikavaan perustettiin kalojen munien hautomo jo vuonna 1896.

5.2 Tuotteen erityisyys

Carnikavas nēģin makuominaisuudet ovat yhteydessä Carnikavan asukkaiden taitoon pyytää tätä kalaa ja valmistaa sitä ruoaksi. Nämä taidot, jotka perustuvat käsin tekemiseen ja kokemukseen, ovat säilyneet ennallaan 1600-luvulta asti.

Jokinahkiaisen perinteistä valmistusta koskevia erityisiä sääntöjä sovelletaan tietyltä alueelta pyydettyihin nahkiaisiin, joille on tyypillistä puhtaus (ei hiekkaa) verrattuna muista joista saataviin kaloihin.

Tuotteen erityisen maun takana ovat tuottajan valmistustaito, jonka ansiosta tuote saa tarvittavan värin ja koostumuksen, sekä oikea kypsennysaika, joka takaa sen, että nahkiaisista tulee juuri sopivan pehmeitä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Tuotteen ja maantieteellisen alueen välinen suhde perustuu Carnikavas nēģin maineeseen sekä vanhoja perinteitä ja menetelmiä noudattavien seudun kalastajien ja kalanjalostajien ammattitaitoon.

Nahkiaisenpyynnin merkityksestä ja maineesta todistavat historiatiedot, joissa nykypäivän Carnikavaa kutsutaan ”nahkiaisten valtakunnaksi” paikallisessa kartanossa harjoitettavan kalastuksen vuoksi. Nahkiaisten kypsennysohjeet ovat peräisin vuodelta 1882. Nahkiaisten valmistusta koskevia perinteitä alkoi näkyä ruoanvalmistusohjeissa vuonna 1913. Niissä selostettiin nahkiaisten kypsennystä uunissa ja kiehuvan veden lisäämistä.

Carnikavan kunnan alueella sijaitsevalta Gaujajoen suulta pyydettyjen ja siellä ruoaksi valmistettujen Carnikavan nahkiaisten korkeaan laatuun kiinnitettiin huomiota jo 1800-luvun alussa.

Carnikavan nahkiaisten hyvästä maineesta todistavat vierailijat, jotka saapuvat kaikkialta Latviasta kaupungissa vuosittain pidettäviin nahkiaisfestivaaleihin. Carnikavan vanhoja nahkiaisenpyynti- ja valmistusperinteitä juhlitaan joka vuosi elokuun viimeistä edellisenä sunnuntaina pidettävillä festivaaleilla. Nahkiaisista valmistetaan keittoa, niitä grillataan, ostetaan ja myydään, ja festivaaleilla järjestetään myös kilpailu siitä, kuka on nopein nahkiaisensyöjä. Festivaali avaa Carnikavan nahkiaisenpyyntikauden.

Paikalliset yritykset ovat saaneet valmistamistaan keitetyistä hyytelöidyistä nahkiaisista laatupalkintoja Latviassa ja ulkomailla järjestetyillä messuilla. Hyytelöity Carnikavas nēģi on saanut yhden Latvian arvokkaimmista palkinnoista, nimityksen vuoden 2011 paikalliseksi tuotteeksi (Vietējās Identitātes produkts – VIP). Latvian maaseutufoorumi myöntää palkinnon vain sellaisille elintarvikkeille, jotka vastaavat asetettuja laatu- ja makuvaatimuksia, joita arvostetaan paikallisessa yhteisössä, jotka tuotetaan tietyllä maantieteellisellä alueella paikallisten resurssien voimin ja jotka edistävät seudun kestävää kehitystä.

Lukuisiin kiertokäynteihin sisältyy tuotemaistiaisvierailuja nahkiaisentuottajien luo sekä käynti paikkakunnan kotiseutumuseossa, jonka näyttelyissä näkyy nahkiaisten pyynnin ja jalostuksen merkitys paikkakunnalle.

Carnikavan kunta on osallistunut Suomessa, Virossa ja Venäjällä järjestetyille matkailumessuille ja esitellyt nahkiaisenpyynti- ja valmistusperinteitään.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (3))

http://www.pvd.gov.lv/lat/kreis_izvlne/novertesana_un_registracija/lauksaimniecibas_un_partikas_p/

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.